Асен Босев
Наш Величко може всичко

chitanka.info

Работлив е наш Величко,

пъргаво дете е той.

Наш Величко може всичко —

той не знае миг застой!

Сам се мие и облича,

сам си слага да яде.

Ту играта го увлича,

ту на коте хляб даде.

Ето — здание високо

с кубчетата си строи —

майсторчето синеоко

от труда не се бои.

Кубчетата на вагони

бързо стават след това.

кой Величко ще догони,

той пътува за Москва!

Но омръзва на момчето

да пътува с влак навред.

За да литне по небето —

реже блок за самолет.

Взима после тенекета,

чука-чука, виж го ти:

майстори си и ракета —

до Луната ще лети!…

Работлив е наш Величко,

пъргаво дете е той!

Наш Величко може всичко —

той ще израсте герой!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.